ai4bharat/Pralekha huggingface dataset:
நிதி அமைச்சகம்
ஓய்வூதிய நிதி ஒழுங்குமுறை மற்றும் வளர்ச்சி ஆணையத்தின் நிர்வாகத்துக்கு கீழுள்ள சொத்துக்களின் மதிப்பு ரூபாய் 5 லட்சம் கோடியை தாண்டியது
நிர்வாகத்துக்கு கீழுள்ள சொத்துக்களின்  மதிப்பு ரூபாய் 5 லட்சம் கோடியை தாண்டியுள்ளது என்று ஓய்வூதிய நிதி ஒழுங்குமுறை மற்றும் வளர்ச்சி ஆணையம் அறிவித்துள்ளது.
கடந்த 12 வருடங்களில் தேசிய ஓய்வூதிய அமைப்பு மற்றும் அடல் பென்ஷன் திட்டம் ஆகியவற்றின் கீழ் சந்தாதாரர்கள் செய்த பங்களிப்பு இந்த சாதனையை எட்ட உதவியுள்ளது.
அரசு துறையில் இருந்து 70.40 லட்சம் சந்தாதாரர்களும், அரசுசாரா துறைகளில் இருந்து 24.24 லட்சம் சந்தாதாரர்களும் தேசிய ஓய்வூதிய அமைப்பில் இணைந்துள்ளனர்.
ஒழுங்குமுறை அமைப்பான ஓய்வூதிய நிதி ஒழுங்குமுறை மற்றும் வளர்ச்சி ஆணையம், செயல்பாடுகளை எளிமைப்படுத்துவதற்காக தொழில்நுட்பம் சார்ந்த பல்வேறு வசதிகளை அறிமுகப்படுத்தி உள்ளது.
ஓய்வூதிய நிதி ஒழுங்குமுறை மற்றும் வளர்ச்சி ஆணைய தலைவரான திரு சுப்ரதிம் பந்தோபாத்யாய், ரூபாய் 5 லட்சம் கோடி மதிப்பை எட்டியுள்ளது சாதனை என்றும் சந்தாதாரர்களின் நம்பிக்கையை இது பிரதிபலிப்பதாகவும் தெரிவித்தார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1664991
(
மத்திய அமைச்சரவை
இந்தியாவுக்கும் பொலிவியாவுக்கும் இடையில் ரயில்வே துறை தொடர்பாக புரிந்துணர்வு ஒப்பந்தம் கையெழுத்திட மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், பொலிவியாவில் நிலம் மற்றும் நீர்வழித்தட ரயில்வே ஒருங்கிணைப்பு சரக்குப் போக்குவரத்து திட்டம் தொடர்பாக இந்தியாவுக்கும் பொலிவியாவுக்கும் இடையில் ஏற்பட்ட புரிந்துணர்வு ஒப்பந்தம் பற்றி விளக்கம் அளிக்கப்பட்டது.
கூட்டாக ஒப்புக்கொள்ளப்பட்ட ஒத்துழைப்புத் திட்டங்கள் தொடர்பாக தகவல் பரிமாற்றம், நிபுணர் கூட்டங்கள், கருத்தரங்குகள், தொழில்நுணுக்கப் பயணங்கள் மற்றும் அமலாக்கம் ஆகியவற்றை ஊக்குவிப்பதாக இந்தப் புரிந்துணர்வு ஒப்பந்தம் இருக்கும்.
இந்தப் புரிந்துணர்வு ஒப்பந்தம் மார்ச் 2019ல் கையெழுத்திடப்பட்டது.
பிரதமர் அலுவலகம்
மாநிலங்களவையில் நாரி சக்தி வந்தன் அதினியம் குறித்து பிரதமர் கூறிய கருத்துகளின் தமிழாக்கம்
மதிப்பிற்குரிய அவைத் தலைவர் அவர்களே,
மிகவும் முக்கியத்துவம் வாய்ந்த இந்த மசோதா மீது கடந்த 2 நாட்களாக விரிவான விவாதம் நடைபெற்று வருகிறது. இரு அவைகளிலிருந்தும் சுமார் 132 மாண்புமிகு உறுப்பினர்கள் மிகவும் அர்த்தமுள்ள விவாதத்தில் ஈடுபட்டனர். இந்த விவாதத்தின் ஒவ்வொரு வார்த்தையும் நமது முன்னோக்கிய பயணத்தில் நம் அனைவருக்கும் பயனளிக்கும். அதனால்தான் இந்த விசயத்தின் ஒவ்வொரு அம்சமும் முக்கியத்துவத்தையும் மதிப்பையும் கொண்டுள்ளது. உறுப்பினர்கள் தங்கள் உரையின் தொடக்கத்தில், இந்த மசோதாவை ஆதரிப்பதாக ஏற்கனவே தெரிவித்திருந்தனர், அதற்காக, மாண்புமிகு உறுப்பினர்கள் அனைவருக்கும் எனது மனமார்ந்த பாராட்டுக்களையும் நன்றியையும் தெரிவித்துக் கொள்கிறேன். தற்போது எழுந்துள்ள உத்வேகம் நமது நாட்டு மக்களிடையே ஒரு புதிய நம்பிக்கையை ஏற்படுத்தும். மேலும் அனைத்து உறுப்பினர்களும் அனைத்து அரசியல் கட்சிகளும் இந்த விஷயத்தில் மிக முக்கியமான பங்கைக் கொண்டுள்ளன. இந்த மசோதாவை நிறைவேற்றுவதன் மூலம் பெண்களுக்கு அதிகாரம் கிடைப்பது மட்டுமல்ல; அதையும் தாண்டி செல்கிறது. இந்த மசோதா குறித்து நாட்டின் அனைத்து அரசியல் கட்சிகளும் நேர்மறையான அணுகுமுறையை கொண்டிருப்பது நமது நாட்டின் மகளிர் சக்திக்கு ஒரு புதிய ஆற்றலைக் கொடுக்கும். அது தலைமைத்துவத்துடன் முன்வந்து புதிய நம்பிக்கையுடன் தேசத்தைக் கட்டியெழுப்புவதில் பங்களிக்கும். அதுவே நமது ஒளிமயமான எதிர்காலத்திற்கு உத்தரவாதமாக இருக்கும்.
மதிப்பிற்குரிய அவைத் தலைவர் அவர்களே,
நான் இந்த அவையில் பேசுவதற்கு அதிக நேரம் எடுத்துக் கொள்ள விரும்பவில்லை. நீங்கள் வெளிப்படுத்திய உணர்வுகளுக்கு மட்டும் எனது நன்றியைத் தெரிவித்துக் கொள்கிறேன். வாக்கெடுப்பு என்று வரும்போது, இது மேலவையாகும். எனவே, ஒரு நல்ல விவாதத்திற்கான முயற்சிகள் மேற்கொள்ளப்பட்டுள்ளன. இந்த மசோதா மீது ஒருமனதாக வாக்களிப்பதன் மூலம் நாட்டிற்கு ஒரு புதிய நம்பிக்கையை வழங்குகிறோம் என்று நான் அன்புடன் தெரிவித்துக் கொள்கிறேன். இந்த எதிர்பார்ப்புடன், எனது இதயத்தின் அடிமனதிலிருந்து அனைவருக்கும் மீண்டும் ஒரு முறை நன்றி கூறுகிறேன்.
பொறுப்பு துறப்பு: இது பிரதமரின் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
குடியரசுத் துணைத் தலைவர் செயலகம்
மாநிலங்களவை அலுவலர்களை சந்தித்த திரு நாயுடு அவர்களின் மகிழ்ச்சியான எதிர்காலத்திற்கு வாழ்த்து தெரிவித்தார்
குடியரசு துணைத்தலைவரும், மாநிலங்களவை தலைவருமான திரு வெங்கையா நாயுடு, இன்று நாடாளுமன்ற வளாகத்தில் மாநிலங்களவை செயலக அலுவலர்களை சந்தித்தார். கடந்த ஐந்து ஆண்டுகளாக அன்பும், ஆதரவும் அளித்த அவர்கள் அனைவருக்கும் நன்றி தெரிவித்தார். அவர்களின் அர்ப்பணிப்பு மற்றும் கடமை உணர்வை பாராட்டிய திரு நாயுடு, அவர்களின் மிகச்சிறந்த எதிர்காலத்திற்கு வாழ்த்து தெரிவித்தார். நீங்கள் எப்போதும் என் நெஞ்சுக்கு நெருக்கமாக இருப்பீர்கள் என்று மாநிலங்களவை ஊழியர்களிடம் அவர் கூறினார்.
திரு நாயுடுவுடன் தாங்கள் பணி செய்த நாட்களை நினைவுகூர்ந்து அவரின் வழிகாட்டுதலுக்கும், தலைமைத்துவத்திற்கும் மாநிலங்களவையின் மூத்த அலுவலர்கள் நன்றி தெரிவித்த போது, அந்த நிகழ்வு உணர்ச்சிகரமாக மாறியது. தலைவர் பதவியில் இருந்து விடைபெறும் திரு நாயுடுவுக்கு மகிழ்ச்சி மற்றும் ஆரோக்கியமான வாழ்க்கை அமைய அவர்கள் வாழ்த்து தெரிவித்தனர்.
இதற்கு முன்பாக நாடாளுமன்ற வளாகத்தின் புல்வெளியில் சீதா அசோகாவின் மரக்கன்றினை நட்டுவைத்த குடியரசு துணைத் தலைவர் நமது இயற்கையான சூழலை பேணி பாதுகாப்பதன் அவசியத்தையும் வலியுறுத்தினார். மரம் ஒன்றை பல மகன்களுக்கு இணையாக கருதிய இந்திய மரபை எடுத்துரைத்த அவர், நாடு முழுவதும் மரக்கன்றுகளை நட்டு வளர்க்க அழைப்புவிடுத்தார்.
ரெயில்வே அமைச்சகம்
ஆக்சிஜன் எக்ஸ்பிரஸ் ரயில்: மகாராஷ்டிரா, உத்திரப்பிரதேசம், தில்லிக்கு இதுவரை 450 மெட்ரிக் டன் திரவ மருத்துவ பிராணவாயு விநியோகம்
நாட்டின் பல்வேறு பகுதிகளுக்கு திரவ மருத்துவ பிராணவாயுவை விநியோகிக்கும் பணியை இந்திய ரயில்வே தொடர்ந்து மும்முரமாக செயல்படுத்தி வருகிறது. இதுவரை 10,000 கிலோ மீட்டருக்கும் அதிகமாக பயணம் செய்து 450 மெட்ரிக் டன் பிராணவாயுவை மகாராஷ்டிரா, உத்தரப்பிரதேசம் மற்றும் தில்லிக்கு 6 ஆக்சிஜன் எக்ஸ்பிரஸ் ரயில்களின் வாயிலாக 26 டேங்கர்களில் எடுத்துச் சென்றுள்ளது.
தற்போது ஜபல்பூர் வழியாக பொகாரோவிலிருந்து போபால் வரை மற்றொரு ஆக்சிஜன் எக்ஸ்பிரஸ் ரயில் பயணம் மேற்கொண்டுள்ளது.
6 டேங்கர்களில் 64 மெட்ரிக் டன் திரவ மருத்துவ பிராணவாயுவை ஏற்றிச் செல்லும் இந்த ரயில், போபால் மற்றும் ஜபல்பூர் வாயிலாக மத்திய பிரதேசத்தின் பிராணவாயு தேவையை பூர்த்தி செய்யும்.
70 மெட்ரிக் டன்னுக்கும் அதிகமான திரவ மருத்துவ பிராணவாயுவுடன் முதலாவது ஆக்சிஜன் எக்ஸ்பிரஸ் ரயில் இன்று அதிகாலை தில்லி சென்றடைந்தது.
இதுவரை முதற்கட்ட தகவலின்படி உத்தரப் பிரதேசத்துக்கு 202 மெட்ரிக் டன், மகாராஷ்டிராவிற்கு 174 மெட்ரிக் டன் மற்றும் தில்லிக்கு 70 மெட்ரிக் டன் பிராணவாயுவை இந்திய ரயில்வே விநியோகித்துள்ளது.
அடுத்த 24 மணிநேரத்தில் மத்திய பிரதேசத்திற்கு 64 மெட்ரிக் டன் திரவ மருத்துவ பிராணவாயு கிடைக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1714366
------
(Visitor Counter : 177
தகவல் மற்றும் ஒலிபரப்பு அமைச்சகம்
மை லவ் அபையர் வித் மேரேஜ் திரைப்படம் காதல் பற்றிய அகநிலைக் கேள்விகளுக்கு அறிவியலை ஒரு புறநிலை கருவியாகக் கொண்டு பதிலளிக்கும் முயற்சியாகும்: இயக்குனர் சிக்னே பாவ்மனே
மை லவ் அபையர் வித் மேரேஜ் திரைப்படம் காதல் பற்றிய அகநிலைக் கேள்விகளுக்கு அறிவியலை ஒரு புறநிலை கருவியாகக் கொண்டு பதிலளிக்கும் முயற்சியாகும்: இயக்குனர் சிக்னே பாவ்மனே
இயக்குநர் சிக்னே பாவ்மனேயின் தனிப்பட்ட வாழ்க்கை அனுபவத்தைக் கொண்டு உருவாக்கப்பட்ட படம் மை லவ் அபையர் வித் மேரேஜ். அவரது இரண்டாவது திருமணத்தின் தோல்வி, பெண்கள் மீதான சித்தரிப்புகளுக்கு எதிராக கிளர்ந்தெழும் கதாநாயகி ஜெல்மாவின் பாத்திரப்படைப்பு ஆகியவை படத்தின் சிறப்பு அம்சங்கள்.
53வது இந்திய சர்வதேச திரைப்பட விழாவில் பத்திரிகை தகவல் அலுவலகம் ஏற்பாடு செய்திருந்த 'டேபிள் டாக்' நிகழ்ச்சியில் ஊடகங்கள் மற்றும் திரைப்படப் பிரதிநிதிகளிடம் உரையாற்றிய திருமதி. சிக்னே பாவ்மனே, பெண்கள் எப்படி சாப்பிடுவது, உடுத்துவது, உட்காருவது, நடந்து கொள்வது, எப்படி/யாரை திருமணம் செய்வது போன்ற விதிமுறைகளுடன் எப்படி வளர்கிறார்கள் என்பதைப் பற்றி பேசினார். படத்தின் நாயகி ஜெல்மாவின் தாய் தன் கணவனை விட தன் குழந்தைகளை அதிகம் நேசிக்கும்படி அவளுக்கு அறிவுரை கூறும் காட்சி அற்புதமாக படம்பிடிக்கப்பட்டுள்ளது.
இந்தத் திரைப்படம் பெண்ணியம் என்று முத்திரை குத்தப்படுவதை விரும்புகிறீர்களா என்று கேட்டபோது, "பெமினிஸ்ட்" என்ற வார்த்தை பெண்களின் சமூக, பொருளாதார மற்றும் அரசியல் சமத்துவத்தைப் பற்றியது என்பதைச் சுட்டிக் காட்டினார். பெண்களின் பாத்திரங்கள் பற்றிய சமூகத்தின் கருத்துகளால் அவர்கள் தடைகளை எதிர்கொள்கிறார்கள்.அத்தகைய கருத்துகளின் காரணமாக, தனிப்பட்ட அவரது கதை அரசியல் அல்லது பெண்ணியச் செயலாக பலருக்குத் தோன்றக்கூடும் என்று அவர் கூறினார்.
1600 பங்களிப்பாளர்களால் பல்வேறு வழிகளில் சாத்தியமாக்கப்பட்ட திரைப்படத்தின் 7 ஆண்டு பயணத்தைப் பற்றி தயாரிப்பாளர் ஸ்டர்கிஸ் வார்னர் பேசினார். இந்திய சினிமா அரங்கிலும் திரைப்படங்களிலும், முன்னாள் சோவியத் யூனியனில் வளரும்போது, ஆரோக்கியமான பொழுதுபோக்கை அளிக்கும் இந்தியத் திரைப்படங்களைப் பார்த்து மகிழ்ந்ததை திருமதி சிக்னே நினைவுகூர்ந்தார்.
திருமதி சிக்னே தனது திரைப்படம் பார்வையாளர்களிடம் ஏற்படுத்திய தாக்கத்தை பற்றி விளக்கினார்.
ஐஎப்எப்ஐ-யில் நேற்று திரையிடப்பட்ட இத்திரைப்படம் அமோக வரவேற்பைப் பெற்றது.
படத்தின் பெயர்: மை லவ் அஃபேர் வித் மேரேஜ்
இயக்கம் மற்றும் திரைக்கதை: சிக்னே பாவ்மனே
தயாரிப்பாளர்கள்: ராபர்ட்ஸ் வினோவ்ஸ்கிஸ், ஸ்டர்கிஸ் வார்னர், சிக்னே பாவ்மனே, ரவுல் நடலெட்
தொகுப்பாளர்கள்: சிக்னே பாவ்மனே, ஸ்டர்கிஸ் வார்னர்.
நடிகர்கள்: ஜெல்மா: டக்மாரா டொமின்சிக்,
கதைச்சுருக்கம்:
சிறுவயதிலிருந்தே, பாடல்களும் விசித்திரக் கதைகளும் ஜெல்மாவை நம்பவைத்தது, ஒரு பெண் எவ்வாறு செயல்பட வேண்டும் என்ற சமூக எதிர்பார்ப்புகளுக்குக் கட்டுப்படும் வரை காதல் அவளுடைய எல்லா பிரச்சினைகளையும் தீர்க்கும். ஆனால் அவள் வளர வளர, காதல் என்ற கருத்து சரியாகத் தெரியவில்லை. அவள் எந்தளவுக்கு இணங்க முயன்றாளோ அந்த அளவுக்கு அதிகமாக அவள் உடல் எதிர்த்தது. பெண் கிளர்ச்சியை ஏற்றுக்கொள்வது பற்றிய கதை.
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத்-பிரதமரின் ஜன் ஆரோக்கிய திட்டத்தின் 4 வது ஆண்டு விழாவில், டாக்டர் மன்சுக் மாண்டவியா நாடு முழுவதும் உள்ள பயனாளிகளுடன் உரையாடினார்
ஆயுஷ்மான் பாரத்-பிரதமரின் ஜன் ஆரோக்கிய திட்டத்தின் மூலம் ஏழை மற்றும் பின்தங்கிய குடும்பங்களுக்கு வழங்கப்படும் சுகாதாரம் மற்றும் சிகிச்சை வசதி அவர்களின் செலவினங்களை கணிசமாகக் குறைத்துள்ளது. ஆயுஷ்மான் பாரத்-பிரதமரின் ஜன் ஆரோக்கிய திட்டம் செயல்படுத்தப்பட்டு இன்றுடன்  நான்கு ஆண்டுகள் நிறைவடைந்துள்ள நிலையில், நாட்டின் பல்வேறு பகுதிகளைச் சேர்ந்த சில பயனாளிகளுடன் மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா கலந்துரையாடிய போது இதைத் தெரிவித்தார். மத்திய சுகாதாரம் மற்றும் குடும்ப நலத்துறை இணை அமைச்சர் டாக்டர் பாரதி பிரவின் பவார், குஜராத் மாநில சுகாதார அமைச்சர் ரிஷிகேஷ் படேல் ஆகியோர் இந்த நிகழ்ச்சியில் கலந்து கொண்டனர்.
இத்திட்டத்தின் கீழ் நிதி உதவியைப் பெற்றதில் பயனாளிகள் பலனடைந்தனர். இது குறிப்பிடப்பட்ட மருத்துவமனைகளில் தரமான மூன்றாம் நிலை சிகிச்சையைப் பெற அவர்களுக்கு உதவியது.
இத்திட்டத்தின் பல்வேறு அம்சங்களைப் பற்றி டாக்டர் மாண்டவியா, "அனைவருக்கும் ஆரோக்கியத்தை உறுதி செய்வதற்கான அரசாங்கத்தின் நோக்கத்தை ஆயுஷ்மான் பாரத் வலுப்படுத்தியுள்ளது" என்று கூறினார். ஏழை மக்களும் சுகாதார சேவையை பெறும் இந்த தேசிய பணியில் இத்திட்டத்தின் கீழ் சேராத மாநிலங்களை சேருமாறு டாக்டர் மன்சுக் மாண்டவியா வலியுறுத்தினார். "ஆயுஷ்மான் கார்டுகளின் இணை முத்திரையுடன், தகுதியுள்ள அனைத்து பயனாளிகளுக்கும் விரைவில் அட்டையை வழங்குவோம்" என்று அவர் கூறினார். இதுவரை, 19 கோடிக்கும் அதிகமான அட்டைகள் உருவாக்கப்பட்டு, 3.8 கோடிக்கும் அதிகமான பயனாளிகள் இத்திட்டத்தின் கீழ் இலவச சிகிச்சையைப் பெற்றுள்ளனர்.
மேலும் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1861792
பிரதமர் அலுவலகம்
ஆசிய கோப்பை 2017ஐ வென்ற இந்திய மகளிர் ஹாக்கி அணியினருக்கு பிரதமர் வாழ்த்து
ஆசியக் கோப்பை 2017யை வென்ற இந்திய மகளிர் ஹாக்கி அணியினரை பிரதமர் திரு. நரேந்திர மோடி வாழ்த்து தெரிவித்துள்ளார்.
“பெண்கள் ஆசிய கோப்பை 2017ஐ வென்ற நமது ஹாக்கி அணியினருக்கு வாழ்த்துகள். அவர்களது சிறப்பான விளையாட்டில் இந்தியா மகிழ்ச்சி கொள்கிறது” என்று பிரதமர் குறிப்பிட்டுள்ளார்.
எரிசக்தி அமைச்சகம்
பீகாரில் மின் விநியோகத்தை மேம்படுத்துவதில் என்டிபிசி நிறுவனம் உறுதி
பீகார் மாநிலத்துக்கு என்டிபிசி நிறுவனம், மின் விநியோகம் செய்து வருகிறது. கடந்த 14.8.2021 முதல் 28.08.2021 வரை, என்டிபிசி நிறுவனம் சராசரியாக, நாள் ஒன்றுக்கு 73 மில்லியன் யூனிட் மின்சாரம் விநியோகிக்கிறது. இது இந்த காலகட்டத்தில் பீகார் மாநிலத்தின் மொத்த மின்சார நுகர்வில் 62 சதவீதம்.
2021-22ம் நிதியாண்டில் தேவை அதிகம் இருக்கும் மாதங்களாக ஏப்ரல், மே, ஜூன் ஆகிய மாதங்கள் இருக்கும் என ஆண்டு தொடக்கத்தில் கிழக்கு பிராந்திய மின்சார குழு தெரிவித்திருந்தது. அதற்கேற்ப, மின் தேவை குறைவாக உள்ள மாதங்களில், சில உற்பத்தி மையங்களில், பழுதுபார்க்கும் பணிகள் திட்டமிடப்பட்டிருந்தன.
இந்த நிலையங்கள் படிப்படியாக செயல்பட தொடங்கும்.
ஒடிசாவின் டார்லிபள்ளி 2வது மின் நிலையத்தில், மின் உற்பத்தி 01-09-2021-ல் தொடங்குவதால், இந்த மையத்தில் இருந்து 94 மெகாவாட் மின்சாரத்தை பீகார் பெரும்.
-----
(Visitor Counter : 162
பிரதமர் அலுவலகம்
ஆசிய விளையாட்டுப் போட்டியில் மகளிருக்கான 3000 மீட்டர் ஸ்டீபிள்சேஸ் போட்டியில் பருல் சௌத்ரி வெள்ளிப் பதக்கம் வென்றதற்குப் பிரதமர் வாழ்த்து தெரிவித்துள்ளார்
ஆசிய விளையாட்டுப் போட்டியில் மகளிர் 3000 மீட்டர் ஸ்டீபிள்சேஸ் போட்டியில் வெள்ளிப் பதக்கம் வென்ற பருல் சௌத்ரிக்குப் பிரதமர் திரு. நரேந்திர மோடி வாழ்த்து தெரிவித்துள்ளார்.
சமூக ஊடக எக்ஸ் தளத்தில் பிரதமர் பதிவிட்டுள்ளதாவது:
"ஆசிய விளையாட்டுப் போட்டியில் பெண்களுக்கான 3000 மீட்டர் ஸ்டீபிள்சேஸில் பருல் சௌத்ரிக்கு ஒரு சிறந்த வெள்ளிப் பதக்கம்!
அவரது அர்ப்பணிப்பு மற்றும் கடின உழைப்புக்கு உண்மையிலேயே பலனளித்துள்ளது. இந்தியா உண்மையிலேயே மகிழ்ச்சி அடைந்துள்ளது. அவருக்கு வாழ்த்துகள், இனிவரும் முயற்சிகளுக்கும் வாழ்த்துகள்."
PIB Headquarters
செப்டம்பர் 7-ஆம் தேதி சிறப்பு பாஸ்போர்ட் முகாம்
பொது மக்களின் தேவையை பூர்த்தி செய்யவும், நேர்காணலுக்கான நேரம் நீட்டிக்கப்பட்டதன் காரணமாக, அடிக்கடி பயணம் செய்வோர் தங்களது விண்ணப்பங்களை சமர்ப்பிக்க ஏதுவாகவும், செப்டம்பர் 7, 2019  அன்று, வேலூர், கள்ளக்குறிச்சி மற்றும் கிருஷ்ணகிரியில் உள்ள அஞ்சலக பாஸ்போர்ட் சேவை மையங்களில் சிறப்பு பாஸ்போர்ட் முகாமிற்கு ஏற்பாடு செய்யப்பட்டுள்ளது. இந்த முகாமினை சென்னையில் உள்ள மண்டல பாஸ்போர்ட் அலுவலகம் நடத்துகிறது.
வேலூர், கள்ளக்குறிச்சி மற்றும் கிருஷ்ணகிரியில் உள்ள அஞ்சலக பாஸ்போர்ட் சேவை மையங்கள் வரும் சனிக்கிழமை  அன்று மற்ற பணி நாட்களைப் போல செயல்படும். விண்ணப்பதாரர்களுக்கு ஒதுக்கப்பட்ட நேரத்தின் அடிப்படையில் விண்ணப்பங்கள் ஏற்றுக் கொள்ளப்படும். இந்த முகாமின் மூலம் சுமார் 170 விண்ணப்பதாரர்கள் பயனடைவார்கள் என்று எதிர்பார்க்கப்படுகிறது.
இந்த பாஸ்போர்ட் முகாமில் பங்கு பெற அனைத்து விண்ணப்பதாரர்களும் www.passportindia.gov.in என்ற அதிகாரபூர்வ இணையதளத்தின் மூலம் பதிவு செய்து ஏ.ஆர்.என்.  உருவாக்கி இணையதளத்தின் வழியே உரிய கட்டணத்தைச் செலுத்தி பின்னர் சந்திப்பதற்கான நேரத்தைப் பெற்றுக் கொள்ளலாம். இந்த முகாமில் பங்கு பெறும் விண்ணப்பதாரர்கள் பார்வை நேரம் மற்றும் ஏ.ஆர்.என். விவரங்களை அச்சிட்ட வடிவத்தில் அஞ்சலக பாஸ்போர்ட் சேவை மையத்திற்குக் கொண்டு வர வேண்டும். தேவையான அசல் ஆவணங்களையும் சுயசான்று அளிக்கப்பட்ட இரண்டு நகல்களையும் கொண்டு வர வேண்டும். புதிய மற்றும் மறுவெளியீட்டுக்கான வகையிலான விண்ணப்பங்கள் மட்டுமே ஏற்றுக் கொள்ளப்படும்.
07.09.2019, சனிக்கிழமை அன்று நடைபெறும் முகாமிற்கான சந்திப்பு நேர ஒதுக்கீடு 04.09.2019  அன்று பிற்பகல் 2.30 மணிக்கு தொடங்கும். முகாம் நாளன்று அவரவருக்கு ஒதுக்கப்பட்ட நேர அடிப்படையில் மட்டுமே விண்ணப்பங்கள் ஏற்கப்படும். நேர்காணலுக்காக நிறுத்தி வைக்கப்பட்டுள்ள மற்றும் நிராகரிக்கப்பட்டுள்ள டோக்கன்கள் இந்த முகாமின்போது பரிசீலிக்கப்படமாட்டாது. இதனை சென்னை மண்டல பாஸ்போர்ட் அலுவலகம் வெளியிட்டுள்ள செய்தி குறிப்பில் தெரிவித்துள்ளது.
மனித வள மேம்பாட்டு அமைச்சகம்
டிஜிட்டல் கல்வியின் மூலம் தரமான கல்வியை அனைத்து இடங்களிலும் கிடைக்க செய்வது குறித்த கூட்டத்தை மத்திய கல்வி அமைச்சர் நடத்தினார்
டிஜிட்டல் கல்வியின் மூலம் தரமான கல்வியை அனைத்து இடங்களிலும் கிடைக்க செய்வது குறித்த கூட்டத்தை மத்திய கல்வி அமைச்சர் திரு தர்மேந்திர பிரதான் நடத்தினார். கல்வி இணை அமைச்சர் திருமதி அன்னபூர்ணா தேவி, பள்ளி கல்வி மற்றும் எழுத்தறிவு செயலாளர் திருமதி அனிதா கர்வால், பிசாக்-என் தலைமை இயக்குநர் டாக்டர் டி பி சிங், பிரச்சார் பாரதி தலைமை நிர்வாக அதிகாரி திரு சஷி எஸ் வேம்பட்டி மற்றும் கல்வி அமைச்சகத்தின் இதர அதிகாரிகள் கூட்டத்தில் கலந்து கொண்டனர்.
ஒருங்கிணைந்த டிஜிட்டல் சூழலியலை உருவாக்க செயற்கைக்கோள் தொழில்நுட்பம் மற்றும் இணையத்தை மேம்படுத்துவது குறித்து விவாதிக்கப்பட்டது. பள்ளிக் கல்வி, உயர்கல்வி, திறன் மேம்பாடு மற்றும் ஆசிரியர் பயிற்சியின் அனைத்து அம்சங்களையும் உள்ளடக்கும் வகையில் தற்போதுள்ள தளங்களை மேலும் விரிவுபடுத்துவதற்கு தொழில்நுட்பத்தை மேம்படுத்துவதற்கான புதுமையான அணுகுமுறைக்கு அமைச்சர் அழைப்பு விடுத்தார்.
ஸ்வயம் பிரபா போன்ற முன்முயற்சிகளை வலுப்படுத்தவும், தேசிய டிஜிட்டல் கல்வி கட்டமைப்பு மற்றும் தேசிய கல்வி தொழில்நுட்ப மன்றம் உள்ளிட்டவற்றை ஒருங்கிணைக்கவும் அவர் வலியுறுத்தினார். டிஜிட்டல் இடைவெளிகளை சமன் செய்து, இதுவரை சென்றடையாதவர்களை சென்றடைந்து கல்வியில் அதிக உள்ளடக்கத்தை கொண்டு வர வேண்டிய தேவை குறித்து அவர் வலியுறுத்தினார்.
பள்ளி கல்வி, உயர்கல்வி, திறன் மேம்பாட்டு அமைச்சகம், மின்னணுவியல் மற்றும் தகவல் தொழில்நுட்ப அமைச்சகம், தொலைத்தொடர்பு துறை, பிரச்சார் பாரதி, தகவல் மற்றும் ஒலிபரப்பு அமைச்சகம், பிசாக்-என் மற்றும் விண்வெளி துறை ஆகியவற்றை சேர்ந்த மூத்த அதிகாரிகளின் குழு பள்ளி கல்வி மற்றும் எழுத்தறிவு செயலாளரின் தலைமையில் அமைக்கப்படலாம் என்று அமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1757000
----
(Visitor Counter : 144
பாதுகாப்பு அமைச்சகம்
இந்திய விமானப்படை தளபதியின் பெங்களூரு பயணம்
இந்திய விமானப் படையின் தளபதி ஆர் கே எஸ் பதௌரியா, பெங்களூருவில் உள்ள இந்திய விமானப்படை தளங்களையும், பாதுகாப்பு மற்றும் ஆராய்ச்சி மேம்பாட்டு நிறுவனமான டிஆர்டிஓ மற்றும் ஹிந்துஸ்தான் ஏரோநாட்டிக்ஸ் நிறுவனத்தின் விமான சோதனை மையங்களை ஆகஸ்ட் 23 மற்றும் 24-ஆம் தேதிகளில் பார்வையிட்டார்.
விமான அமைப்புமுறைகளின் சோதனை மையத்தின் தளபதி ஏவிஎம் ஜிதேந்திரா மிஸ்ரா, விமானப்படை தளபதிக்கு வரவேற்பளித்தார்.
மையத்தில் மேற்கொள்ளப்பட்டு வரும் திட்டங்கள் மற்றும் அவற்றின் வளர்ச்சி நிலை குறித்து விமானப்படை தளபதியிடம் எடுத்துரைக்கப்பட்டது. இந்த மையத்தின் தனித்துவம் வாய்ந்த மற்றும் சவாலான பங்களிப்பைக் குறிப்பிட்டுப் பேசிய தளபதி ஆர் கே எஸ் பதௌரியா, இந்திய விமானப்படையின் இயக்க பிரிவுகளின் தேவையை நிறைவேற்றுவதற்கான தனது பணியை மையம் திறம்பட தொடர்ந்து மேற்கொள்ளுமாறு வலியுறுத்தினார்.
விமானம் சார்ந்த மென்பொருள் மேம்பாட்டு பணிகளை மேற்கொண்டு வரும் மென்பொருள் மேம்பாட்டு நிறுவனத்திற்குச் சென்ற விமானப்படை தளபதி, சவால்மிக்க திட்டங்களில் நிலையான கவனத்தை செலுத்தி இந்திய விமானப்படையின் இயக்கம் மற்றும் செயல் திறனை அதிகரிக்க இந்த நிறுவனம் குறிப்பிடத்தக்க பங்களிப்பை வழங்கியிருப்பதாகக் குறிப்பிட்டார். இந்திய விமானப்படை விமானங்களில் உள்ள பல்வேறு ஆயுதங்களை ஒன்றிணைப்பதற்காக உள்நாட்டிலேயே தயாரிக்கப்படும் மென்பொருளை உருவாக்கி தற்சார்பு இலக்கை அடைவதை நோக்கி முன்னேற வேண்டும் என்ற தமது தொலைநோக்குப் பார்வையை அவர் முன்வைத்தார்.
ஏரோநாட்டிக்கல் மேம்பாட்டு முகமை, டிஆர்டிஓ மற்றும் இந்துஸ்தான் ஏரோனாடிக்ஸ் நிறுவனத்தின் பொறியாளர்கள் மற்றும் குழுவினருடன் கலந்துரையாடிய விமானப்படை தளபதி ஆர் கே எஸ் பதௌரியா, எதிர்கால தேவையைப் பூர்த்தி செய்வதற்காக உள்நாட்டிலேயே உருவாக்கப்படும் வகையில் விமானத் துறையை கட்டமைக்க வேண்டும் என்று வலியுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748729
-----
(Visitor Counter : 152
அறிவியல் மற்றும் தொழில்நுட்பத்துறை
சிக்கல்களைத் தீர்ப்பதற்காக அறிவியல் மற்றும் தொழில்நுட்பத்தை முழு அளவில் மாநிலங்கள் பயன்படுத்த வேண்டும்: டாக்டர் ஹர்ஷ் வர்தன்
தங்களது மாநிலங்களில் நிலவும் பிரச்சினைகளைத் தீர்ப்பதற்காக அறிவியல் மற்றும் தொழில்நுட்பத்தை முழு அளவில் பயன்படுத்த வேண்டும் என்று மாநில அறிவியல் மற்றும் தொழில்நுட்ப அமைச்சர்களை மத்திய அறிவியல் மற்றும் தொழில்நுட்பம், புவி அறிவியல் சுகாதாரம் மற்றும் குடும்ப நல அமைச்சர் டாக்டர். ஹர்ஷ் வர்தன் கேட்டுக் கொண்டார்.
இந்திய சர்வதேச அறிவியல் திருவிழா 2020-இன் ஆறாவது பதிப்பில், மாநில அறிவியல் மற்றும் தொழில்நுட்ப அமைச்சர்களின் கூட்டத்தில் பேசிய அவர் இவ்வாறு கூறினார்.
"சமுதாயத்தின் சவால்களையும் அவற்றுக்கான தீர்வுகளையும் நாம் அனைவரும் புரிந்து கொள்வதற்கான வாய்ப்பாக கொரோனா பெருந்தொற்று அமைந்தது. அனைத்து சிக்கல்களுக்கும் அறிவியல் மற்றும் தொழில்நுட்பத்தின் மூலம் தீர்வு காண முடியும்," என்று அமைச்சர் மேலும் கூறினார்.
இதற்கிடையே, இந்திய சர்வதேச அறிவியல் திருவிழா 2020-இன் ஒரு பகுதியாக நடைபெறும் பல்லுயிராக்க மாநாடு, பல்லுயிராக்கம் மற்றும் சுற்றுச்சூழல் தொடர்பான சவால்கள் குறித்து விவாதிப்பதற்காக நிபுணர்களை ஒன்றிணைத்தது.
தேசியப் பசுமைத் தீர்ப்பாயத்தின் தலைவர், நீதிபதி திரு.ஆதர்ஷ் குமார் கோயல், பல்லுயிராக்க மாநாட்டைத் தொடங்கி வைத்தார்.
இந்திய சர்வதேச அறிவியல் திருவிழா, 2020 டிசம்பர் 22-ஆம் தேதியில் இருந்து டிசம்பர் 25 வரை மெய்நிகர் தளத்தில் நடைபெறுகிறது. காணொலி மூலம் நடைபெறும் மிகப்பெரிய அறிவியல் திருவிழா இதுவாகும்.
அறிவியல் மற்றும் தொழிலக ஆராய்ச்சிக் குழு இந்திய சர்வதேச அறிவியல் திருவிழாவை நடத்துகிறது.
மேலும் விவரங்களுக்கு, இந்த ஆங்கிலச் செய்திக் குறிப்புகளைப் படிக்கவும் https://pib.gov.in/PressReleasePage.aspx?PRID=1683321
-------
(Visitor Counter : 145
பிரதமர் அலுவலகம்
கணிதமேதை பத்மஸ்ரீ திரு ஆர்.எல்.காஷ்யப்பின் மறைவுக்கு பிரதமர் இரங்கல்
கணிதமேதை பத்மஸ்ரீ திரு ஆர்.எல்.காஷ்யப்பின் மறைவுக்கு பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார்.
பிரதமர் தனது ட்விட்டர் பதிவில் தெரிவித்திருப்பதாவது:
"திரு ஆர்.எல். காஷ்யப் ஒரு பன்முக ஆளுமை மற்றும் சிறந்த அறிஞராக இருந்தார். வளமான கணிதம் மற்றும் விஞ்ஞான அறிவால் ஆசீர்வதிக்கப்பட்டவர். அவர் இந்தியாவின் கலாச்சார வேர்கள் குறித்து மிகவும் பெருமைப்பட்டவர் மற்றும் வேதக் கல்வியில் தனித்துவமிக்கவராக திகழ்ந்தவர். அவரது மறைவால் வேதனை அடைகிறேன்.அவரது குடும்பத்தினருக்கு இரங்கல். ஓம் சாந்தி.”
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 56.64 கோடியைக் கடந்தது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை நேற்று 56.64 கோடியைக் கடந்து குறிப்பிடத்தக்க சாதனையைப் படைத்துள்ளது. இன்று காலை 7 மணிக்கு கிடைத்த முதற்கட்ட தகவலின்படி, மொத்தம் 63,13,210 முகாம்களில் 56,64,88,433 தடுப்பூசிகள் போடப்பட்டுள்ளன. கடந்த 24 மணி நேரத்தில் 56,36,336 தடுப்பூசிகள் செலுத்தப்பட்டுள்ளன.
நம் நாட்டில் இதுவரை மொத்தம் 3,15,25,080 பேர் கொவிட் தொற்றிலிருந்து குணமடைந்துள்ளனர். கடந்த 24 மணி நேரத்தில் 39,157 பேர் குணமடைந்தனர். இதன் மூலம் குணமடைந்தவர்களின் விழுக்காடு 97.53 சதவீதமாக உள்ளது.
கடந்த 24 மணி நேரத்தில் 36,401 பேர் புதிதாக தொற்றுக்கு ஆளாகியுள்ளனர்.
தொடர்ந்து 53 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,64,129 ஆக உள்ளது. இது, நாட்டின் மொத்த பாதிப்பில் 1.13 சதவீதம் மட்டுமே ஆகும்.
கடந்த 24 மணி நேரத்தில் 18,73,757 பரிசோதனைகளும், இந்தியாவில் இதுவரை மொத்தம் 50,03,00,840 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 1.95 சதவீதமாகவும், தினசரி தொற்று உறுதி விகிதம் 1.94 சதவீதமாகவும் இன்று பதிவாகியுள்ளது. தொடர்ந்து 55 நாட்களாக அன்றாட தொற்று உறுதி விழுக்காடு 3 சதவீதத்திற்குக் குறைவாகவும், 73 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1747280
பழங்குடியினர் நலத்துறை அமைச்சகம்
7 மாநிலங்கள் மற்றும் 1 யூனியன் பிரதேசத்தில் உள்ள 26 மாவட்டங்களில் புதிய ஏகலைவா மாதிரி உண்டு உறைவிடப் பள்ளிகள் திறக்கப்படும்
விடுதலைப் பெருவிழாவின் ஒரு பகுதியாக, “ஜன் ஜாத்தியா கவுரவ் திவாஸ்”-ஐ முன்னிட்டு பிரதமர் திரு.நரேந்திர மோடி, 15 நவம்பர் 2021 அன்று போபாலிலிருந்து காணொலி வாயிலாக 50 பள்ளிகளுக்கு அடிக்கல் நாட்டியதைத் தொடர்ந்து, ஏகலைவா பள்ளிகள் கட்டுமானப் பணி பெரும் ஊக்கம் பெற்றுள்ளது. இந்தப் பள்ளிகள் 7 மாநிலங்கள் மற்றும் 1 யூனியன் பிரதேசத்தில் உள்ள 26 மாவட்டங்களில் திறக்கப்பட உள்ளது.
பழங்குடியின மாணவர்களுக்கு தரமான கல்வியை போதிப்பதுடன், ஒட்டு மொத்த வளர்ச்சியையும் ஏற்படுத்தும் விதமாக, ஏகலைவா மாதிரி உண்டு உறைவிடப் பள்ளிகள் அமைக்கப்படுகின்றன.
இந்தப் பள்ளிகளின் முக்கியத்துவம் பற்றி குறிப்பிட்ட பிரதமர் திரு.நரேந்திர மோடி, நாடு முழுவதும் 740 ஏகலைவா மாதிரி உண்டு உறைவிடப் பள்ளிகள் ஏற்படுத்தப்படும் என்றார். 50 சதவீதத்திற்கும் மேற்பட்ட பழங்குடியின மக்கள்தொகையை கொண்ட மற்றும் குறைந்தது 20,000 பழங்குடியினர் வசிக்கும் வட்டாரங்களில் இது போன்ற பள்ளிகள் அமைக்கப்பட உள்ளது. இந்த 50 பள்ளிகளில், 20 பள்ளிகள் ஜார்க்கண்டில் அமைக்கப்பட உள்ளன. ஒடிசாவில் 15, ஆந்திரப்பிரதேசம் மற்றும் சத்தீஸ்கரில் தலா 4, மகாராஷ்டிராவில் 3, மத்தியப்பிரதேசத்தில் 2 பள்ளிகளும், திரிபுரா மற்றும் தாத்ரா – நாகர்ஹவேலியில் தலா 1 பள்ளியும் அமைக்கப்பட உள்ளன. இந்தப்பள்ளிகள் நாட்டில் உள்ள மலைப் பகுதிகள் மற்றும் வனப்பகுதிகளில் அமைக்கப்படுவதுடன் நாட்டின் தொலை தூரப் பகுதிகளில் வசிக்கும் பழங்குடியின குழந்தைகளுக்கு பெரிதும் பயனளிக்கும். பிரதமர் அடிக்கல் நாட்டிய விழாவில், பல்வேறு முக்கிய இடங்களில் முக்கியப் பிரமுகர்கள் பங்கேற்றதுடன் கலாச்சார நிகழ்ச்சிகளும் நடத்தப்பட்டன. மத்திய பழங்குடியினர் நலத்துறை அமைச்சர் திரு.அர்ஜூன் முண்டா, 20 பள்ளிகள் தொடங்கப்படும் ஜார்க்கண்டில் நடைபெற்ற தொடக்க விழாவில் பங்கேற்றார். சத்தீஸ்கரில் பழங்குடியினர் நலத்துறை இணையமைச்சர் திருமதி. ரேணுகா சிங் சரூதா, அம்மாநிலத்தின் சுர்குஜா மாவட்டத்திற்குட்பட்ட பதோலி வட்டத்தில் உள்ள ஈஎம்ஆர்எஸ் பகுதியில் நடைபெற்ற விழாவில் கலந்து கொண்டார்.